Nakon što je Radimir Čačić kazao da će MOST ostati nedefinirana skupina, te da je i HDZ za njim 'mala maca, stigao je i odgovor Bože Petrova

'Za razliku od g. Čačića, koji je bio nedefiniran tijekom cijele svoje političke karijere, mi smo krajnje definirani i homogeni. Ponavljamo identične poruke od početka, a te su da apsolutno svi koji predstavljaju MOST čvrsto vjeruju da su nam potrebne promjene, znaju točno o kojim promjenama se radi i da neće biti koalicija sa SDP-om i HDZ-om. Smatramo ovakve napade Radimira Čačića očajničkim potezom pridobivanja glasova prije izbora, jer je svjestan da će se suočiti s porazom i to upravo zbog nekonzistentnosti svojih političkih poteza i političke neodgovornosti', odgovorio je Petrov za N1.

Nadalje, Čačić spočitava MOST-u što je došao iz 'klerikarne, ultra desne crkvene opcije' te smatra kako je MOST toliko desno da je 'HDZ za njih mala maca'. Petrov navodi da jedni tvrde da je MOST desno, a drugi da su lijevo.

'Ja nikada nisam bio član HRAST-a, bio sam nezavisni kandidat na njihovoj listi, jer u tom trenutku smo dijelili vrijednosti i borbu protiv HDZ-a i SDP-a, koja je tada značila jednako kao i danas. Prvotni HRAST se borio protiv njih, ali je on izdao svoje članove i priklonio se HDZ-u. Ja sam ostao isti, a HRAST sam podupirao dok se borio protiv ljudi protiv kojih se ja borim i dan danas, a to možete provjeriti i u izjavama iz 2011. godine. Uvjerenja su mi ista i s jednakim žarom želim promjene, a glas za MOST je glas za te promjene', ističe Petrov.



Međutim, poznato je i da je Petrov bio blizak stavovima udruge U ime obitelji kada je riječ o referendumu o braku.